JERUUSALEMMA UUDISED
Eetris on Jeruusalemma Uudised ja Pekka Sartola.
Tere juuliõhtut! Mõned tänased teemad -
Parlament läheb laiali ja ees on uued valimised
Tuumakõnelused algavad taas?
President Biden, Saudi-Araabia ja Iisrael
Iisraeli parlament läheb laiali ja korraldatakse taas valimised,
mis toimuvad kõige varem 25. oktoobril,
või kõige hiljem teisipäeval, 1. novembril.
Peaminister Naftali Bennett ja asepeaminister Yair Lapid
teatasid sellest nädala eest, tõdedes varem,
et praeguse koalitsioonivalitsuse tegevus
muutus seadusandluse osas võimatuks.
Arvestades viimaste nädalate poliitilise mölluga,
polnud otsus üllatav, kuigi mitmed poliitikud ootasid,
et Bennett püüab jätkata vaid aastavanuse,
kuid keerulise koalitsiooni juhtimist veel paar kuud.
Peaministriks saab nüüd esmakordselt Yesh Atidi juht Yair Lapid,
kel sarnaselt Bennettiga enne teda,
pole olnud varasemat kogemust riigi juhtimisel peaministrina.
Valimistele eelnevate kuude ajal on Naftali Bennett asepeaministriks,
kelle erivaldkonnaks saab Iraani tuumaprogramm
ja kogu selle Iisraeli-vastane tegevus.
Riigi opositsiooniparteid püüdsid Likudi juhtimisel viimse hetkeni
uut valitsust moodustada, ilma et peaks minema valimistele,
viiendat korda vaid nelja aasta sees,
kuid koalitsioonis osalenud paremparteid
ei julgenud riskida oma poliitilise tulevikuga ilma valimisteta.
Peaministriks tõusvat Lapidi poliitilised riskid ei hirmutanud,
sest kohe pärast mainitud otsust
hakkas ta looma distantsi oma tsentristliku vasaktiiva
ja Likudi juhitud religioosse paremtiiva vahel,
tõmmates nende kahe vahele selge ideoloogilise eristusjoone.
"Tänagi peame naasma idee juurde Iisraeli ühtsusest," ütles Lapid,
"ja mitte laskma pimeduse jõududel meid sisemiselt lõhkuda,
vaid meenutada endale, et armastame üksteist,
armastame riiki ja et võidame vaid koos olles."
Tema märkused "pimeduse jõudude" kohta
ja nende seostamine opositsiooniga olid tarbetud
ja poliitkommentaatorite meelest isegi šokeerivad.
Kunagi varem pole Iisraeli poliitikud jaganud riigi valijaid
valguse ja pimeduse jõudude, ehk hea ja kurja toetajaiks.
Kui riik alustab taas valimiskampaaniat,
viiendat korda 3,5 aasta sees, ei saa keegi kasu sellest,
et mingi grupp nimetab tulevasi valimisi võistluseks
"valguse ja pimeduse jõudude" vahel.
Poliitiline matemaatika näitab, et valimiste järel on tõenäoline,
et parteid peavad vaatamata erinevatele ideoloogiatele
koalitsiooni moodustamiseks taas koostööd tegema.
Nagu oleme rääkinud, saabub USA president Joe Biden
taas riigivisiidile Iisraeli 13. juulil.
Talle lähevad siis vastu riigi president Yitzhak Herzog
ja võimalik, et ka siis juba ametis olev peaminister Yair Lapid,
kes pole varem Joe Bideniga kohtunud.
Washingtonist teatati, et president tahab kohtuda
ka praeguse opositsioonijuhi Netanyahuga,
keda ta on tundnud aastakümneid.
Seda kahtlemata seetõttu, et on vägagi võimalik,
et Likudi juhitud religioosne paremtiib võidab oktoobris valimised
ja Netanyahu naaseb taas peaministriametisse.
Iisraeli poliitanalüütikud usuvad, et Joe Biden teeb kõik
Yair Lapidi valimisedu toetuseks
ja samas Netanyahu võimule naasmise takistamiseks.
Paljud teisedki parteid on hakanud otsima liitlasi
tagamaks endale soodsaid valimistulemusi.
Ebaõnnestunud koalitsioonivalitsuse kaheksast parteist lausa viis
on praeguste arvamusküsitluste valguses väga ebakindlad,
kas nad ületavad ettenähtud 3,5-protsendise valimiskünnise.
Suurriikide kõnelused Iraaniga JCPOA teemal
võivad taas jätkuda pärast seda,
kui Euroopa Liit ja Islamivabariik
teatasid nädalavahetusel ühiselt piisavast progressist.
Kõneluste korraldamine Austria asemel mingis Lähis-Ida riigis,
võiks kergendada vastastikust mõju ja sõnumite vahendamist,
mis võib olla võimatu demokraatlikus Viinis.
Nii arvatakse nii Iraanis kui mitmetes EL riikides,
ja ka USAs. See võib viia üle aasta võimatu olnud olukorrani,
kus Iraan ja USA istuksid samasse kõnelustelauda
ja arutaksid näost näkku.
Pärsia lahe emiraat, väga Iraani-meelne Qatar,
on olnud üheks võimaluseks mainitud kõneluste kohana.
Samas on tõusnud esile täiesti uusi mõtteid
kaheksa aastat vana JCPOA lepingu suhtes.
Uut võimalikku lepingut enam ei ehitatakski
vana JCPOA alusele, vaid tegu oleks täiesti uue lepinguvormiga,
millele lääneriigid ehitaksid siiski sellise põhja,
mis tagaks, et Iraanist ei saaks tuumarelvariik.
Iisraelis mõeldakse, kumb pool, kas Iraan või USA
on taganenud Viini kõnelustel
korduvalt esitatud absoluutsetest nõudmistest.
Vähemalt Joe Bideni valitsus on loobunud
osade Iraani Revolutsioonikaardi liikmete sisenemiskeelust USAsse,
mis on ehk muutnud Iraani juhtkonna koostööaltimaks.
Rahvusvahelise Aatomienergia Agentuuri IAEA juhatus
võttis mõne nädala eest vastu Iraani hukkamõistva resolutsiooni
alles teist korda umbes kümne aasta sees.
Peadirektor Rafael Grossi teatas,
et kui Iraan ei lülita uuesti sisse IAEA inspektorite valvekaameraid
hiljemalt juuli esimeseks nädalaks,
ei suudaks tema amet enam jälgida
ja takistada Iraanil tuumarelva saamast.
Liibanonis avalikult tegutsev terrorirühmitus Hezbollah
on rajanud paarkümmend uut vaatlusposti Iisraeli põhjapiirile,
rääkis Iisraeli Kanal 12 nädala eest kõlanud teleraportis.
Iisraeli armee on pikalt süüdistanud Hezbollah't
salategevuse harrastamises Iisraeli ja Liibanoni piiril
Green Without Borders nimelise keskkonnarühmituse egiidi all
ja avaldanud teavet vastavatest uutest jaamadest juba juuni alguses.
Telekanali sõnul
on viimaseil nädalail ehitatud vähemalt viisteist uut jaama,
mida mehitavad ööpäevaringselt Hezbollah' liikmed.
Igaühes neist on vaatlusplats või -torn
ning kaks-kolm elu- ja logistikahoonet.
Osa ehitistest on vaid mõne meetri kaugusel
riikide rahvusvaheliselt tunnustatud piirist,
mida tuntakse nime all Blue Line, Sinine joon,
ja samas Iisraeli Kaitsejõudude postidest teisel pool piiri.
"Hezbollah püüab maskeerida jaamad keskkonnarühmituse tegevuseks,
kuid meile on selge, kes on selle tegevuse taga,
ja inimesed, kes piirkonnas töötavad,"
rääkis kolonelleitnant Avshalom Dadon,
Iisraeli armee inseneripataljoni ülem.
IDF-i teatel viitab kõik sellele,
et Hezbollah valmistub alustama rünnakuid Iisraeli kohe,
kui Iraan selleks käsu annab.
Armee esindaja teatel on Iisrael täiesti valmis kõigiks väljakutseteks,
mida nende vastu suudetakse paisata
ja suudab kaitsta riigi kodanikke kõigis olukordades.
USA presidendi visiit Iisraeli ja Lähis-Itta võib avada
ka veidi sõlmes olnud diplomaatilised suhted Iisraeli ja saudide vahel.
Teostumise korral
oleks see Iisraelile ehk olulisim võit nn Aabrahami lepingute nimistus.
Saudi-Araabia kroonprints Mohammed bin Salman
viibis eelmine nädal tihedal Lähis-Ida ringreisil,
peatudes Egiptuses, Jordaanias ja Türgis,
mis tähendas praktikas tema naasmist rahvusvahelisele areenile pärast seda,
kui temast oli saanud paariaisik
ajakirjanik Jamal Khashoggi mõrva järel.
Need Bin Salmani ehk MBS-i tipptasemel kohtumised
korraldati sobivalt just enne juuli keskel toimuvat
USA presidendi Joe Bideni visiiti regiooni,
kus osaleb ka Saudi Araabia kuningriik.
Bideni seisukohast on rohkem kui ebamugav see,
et ametisse astudes lubas ta panna saudid maksma
ajakirjanik Khashoggi tapmise eest.
Sama keelt kasutas toona ka Türgi president Erdogan,
kuid mõlema presidendi toon
on viimastel kuudel muutunud palju mõõdukamaks, isegi lepitavaks
nafta- ja gaasihindade rekordilisteks tõustes.
Kriitikud ongi üldiselt ühel nõul, kuigi Valge Maja seda eitab,
et Bideni Saudi Araabia visiiti motiveerib USA akuutne vajadus
veenda saude naftatootmist suurendama.
Washingtoni väitel on asi eelkõige selles,
et USA tahab saudide ja Iisraeli vahel diplomaatilisi suhteid luua.
Türgi üllatavalt positiivne hoiak johtub kahtlemata sellest,
et riigi majandus on kriisis ning valuuta liiri väärtus
on langenud kahe aastaga 64 %.
Seda kohendaks märgatavalt see,
kui saudid alustaksid taas investeeringuid riiki.
Rahal näib olevat maagiline mõju ka moraaliküsimustes.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale,
ning praegu eriliselt ka Ukraina rahvale.
Soovides vaatajaile head ja sooja suve, meenutame,
et Jeruusalemma uudiste erisaated jätkuvad terve juulikuu samal ajal.
Järgmine tavauudiste saade on eetris augusti esimesel laupäeval.
Jääge kanalile ja kohtume nädala pärast!
Tõlge: Monika Jaaguri
Kui soovite saadet toetada,
võite helistada TV7 Eesti annetustelefonil 900 1770.
Kõne hind on 10 euri.
Võid teha ka ülekande ekraanilolevale või TV7 Eesti pangaarvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli. Aitäh!
Lisainfo: www.tv7.ee